## 2.3. Rímbe szedett gyógynövények

Tartalom

1[. Bodzafa](#_heading=h.2et92p0) 1

2[. Galagonya](#_heading=h.tyjcwt) 1

3[. Galagonya 2.](#_heading=h.3dy6vkm) 2

4[. Akácfa](#_heading=h.1t3h5sf) 2

5[. Somvirág, kakukkfű](#_heading=h.4d34og8) 3

6[. Kakukkfű](#_heading=h.2s8eyo1) 3

### 1. Bodzafa

**Szabó Lőrinc: Bodzafa**  
  
Ismerős volt, már majdnem ember, a  
sarki telken az a nagy bodzafa,  
már majdnem barát. Tán tíz is lehet  
esztendeje, hogy, munkába menet,  
naponta láttam: az autóbusz ott  
állt meg előtte, és ami jutott  
várás, szabad perc, nézelődni, azt  
átbeszélgettük. Tavasszal paraszt  
ruhát öltött, szép nagyvirágosat,  
nyáron, mint én örűlt, hogy süt a nap,  
ősszel, mikor bogyói értek, a  
madaraknak lett rakott asztala,  
s télen Raguzáról kérdezgetett.  
Bölcs fa volt, szent; dús lombja, levele,  
mint senki másnak; isten üzent vele,  
s amit mondott, illat volt s költemény.  
Egy nap kivágták. Most az üzenet,  
a hiány. Az, hogy nincs ott a helyén!

Forrás: [Naturland : Gyógynövények az irodalomban](http://www.naturland.hu/hun/gyogynovenyek_az_irodalomban.html)

### 2. Galagonya

**Szabó Lőrinc: Galagonya**  
  
Hogy megy ez az álló galagonya!  
Rőt bogyóin át ami valaha  
volt, az áramlik, legelső nyara. -  
Honnan és hova, Növény, te örök?  
Csövekbe zárva gyökér s mag között  
sose hagyod el dolgos börtönöd,  
soha, te, majdnem mozdulattalan,  
és mégis haladsz, lassan, biztosan,  
ahogy óvó alagútjaiban  
belülről, lassan, kitüremkedő  
mozgással, titokzatos agyvelő,  
a termeszállam épül. Vak erő,  
vakon is látsz? Ágbogas ritmikád  
türelme Év s Nap roppant taktusát  
maggá lassítja: azaz lépsz tovább  
a közös táncban, s ami valaha,  
magadba zárva a végben is a  
kezdet maradsz, Egy, Te, Galagonya.

Forrás: [Naturland : Gyógynövények az irodalomban](http://www.naturland.hu/hun/gyogynovenyek_az_irodalomban.html)

### 3. Galagonya 2.

**Weöres Sándor: Galagonya**  
  
Őszi éjjel  
izzik a galagonya  
izzik a galagonya  
ruhája.  
Zúg a tüske  
szél szalad ide-oda,  
reszket a galagonya  
magába.  
Hogyha a Hold rá  
fátylat ereszt:  
lánnyá válik,  
sírni kezd.  
Őszi éjjel  
izzik a galagonya  
izzik a galagonya  
ruhája.

Forrás: [Naturland : Gyógynövények az irodalomban](http://www.naturland.hu/hun/gyogynovenyek_az_irodalomban.html)

### 4. Akácfa

**Nemes Nagy Ágnes: Akácfa**  
  
Akácfa, akácfa,  
sárga lombot hullató.  
Kezemre, kezemre,  
mintha hullna sárga hó.  
Mintha hullna sárga hó,  
csakhogy el nem olvadó,  
járdaszélen nagy kupacban  
színaranyként csillogó.  
Hogyha belegázolok,  
hogy zizeg és hogy ropog!  
Mit csinálsz te? - kérdik.  
Járok, járok sárga hóban,  
színaranyban,  
térdig.

Forrás: [Naturland : Gyógynövények az irodalomban](http://www.naturland.hu/hun/gyogynovenyek_az_irodalomban.html)

### 5. Somvirág, kakukkfű

**Kányádi Sándor: Somvirággal, kakukkfűvel**  
  
Somvirág, somvirág,  
aranysárga a világ.  
Kakukkfű, kakukkszó,  
kirándulni volna jó:  
fűzfasípot faragni,  
fűzfalóval lovazni,  
árkon-bokron átal,  
háton hátizsákkal,  
menni, mendegélni,  
este hazatérni:  
fűzfalovam kocogva,  
fűzfasípom tutogva,  
somvirággal, kakukkfűvel,  
kakukkszóval, tele szívvel.

Forrás: [Naturland : Gyógynövények az irodalomban](http://www.naturland.hu/hun/gyogynovenyek_az_irodalomban.html)

### 6. Kakukkfű

**Osvát Erzsébet: Kakukkfűdal**  
  
A budai hegyoldalon  
kakukkfűre leltem.  
Kilenc szálat,  
a legszebbjét  
bokrétába szedtem.  
Szagos lila virágait  
friss vízzel itattam.  
Telis-tele lett a szobám  
kakukkfű illattal.  
Bokrétámban gyönyörködtem  
reggel, délben, este,  
napkeltétől napnyugtáig  
kedvem derítette.

Forrás: [Naturland : Gyógynövények az irodalomban](http://www.naturland.hu/hun/gyogynovenyek_az_irodalomban.html)